**Rimi Rīgas maratons jau šajā nedēļas nogalē**

Informācija medijiem

Rīga, 2024. gada 17. maijā

**Atklājot Rimi Rīgas maratona EXPO Rimi Olimpiskajā centrā, dots starta šāviens lielākajiem skriešanas svētkiem Baltijā, kas šogad pulcēs arī starptautiskās elites pārstāvjus, kuri gatavi gāzt rekordu pusmaratonā, bet uzstādīt jaunus nacionālos rekordus mēģinās arī vairāki Latvijas elites pārstāvji. Rimi Rīgas maratons šogad izskanēs ar vērienu, Rīgas ielās dodot iespēju izskrieties vairāk nekā 33 tūkstošiem skrējēju – teju lielākajai skrējēju kopai pasākuma vēsturē no gandrīz 100 valstīm.**

Rimi Rīgas maratons šogad centīsies godam noturēt titulu “Pasaules skriešanas galvaspilsēta”, kuru Rīgai pagājušajā gadā piešķīra Pasaules vieglatlētikas savienības (*World Athletics*) prezidents **Sebastjans Ko**, pirmoreiz pasaulē vienā nedēļas nogalē vienos skriešanas svētkos – Rimi Rīgas maratonā – apvienojot piecas augstākā kvalitātes līmeņa jeb *World Athletics Road Race Label* sacensības jūdzē, 5 km, 10 km, pusmaratonā un maratonā.

Piesaistot vairāk nekā 10 tūkstošus ārvalstu dalībnieku un viesu, Rimi Rīgas maratons šogad kļuvis par ekonomisku dižpasākumu – tikai no ārvalstu maratona tūristu līdzekļiem vien radītā ietekme pievienotās vērtības nodokļa ieņēmumu formā pirmoreiz varētu sasniegt miljonu eiro.

“Iespējams, tieši Pasaules čempionāta Rīgā augstvērtīgie sportiskie rezultāti mudinājuši gan ārvalstu, gan Latvijas vadošos skrējējus ar divkāršu degsmi reģistrēties startiem dažādās Rimi Rīgas maratona distancēs, kuras norisināsies pasaules slavu iemantojušās pirmā Pasaules čempionāta trasēs Rīgas ielās. 2024. gada pasākums kalpos arī kā spilgts apliecinājums faktam, ka Rimi Rīgas maratona komandas organizētais pirmais Pasaules čempionāts skriešanā, kuru pagājušajā gadā godam uzņēmām Rīgā, nesis ievērojamas *dividendes* gan Rīgai, gan Rimi Rīgas maratonam,” uzsver Rimi Rīgas maratona komandas direktors **Aigars Nords**.

**Rimi Rīgas maratonu ievadīs Olimpiskā bērnu diena un Latvijas čempionāts jūdzē**

Rimi Rīgas maratonu jau 18. maijā ievadīs Latvijas čempionāts jūdzes skrējienā jeb DPD jūdze, kā arī Olimpiskā bērnu diena, kas šogad notiks 11. novembra krastmalā.

Galvenie pretendenti cīņā par uzvaru “DPD jūdzes” skrējienā kungiem ir jaunais Latvijas rekordists jūdzē **Ņikita Bogdanovs**, iepriekšējā rekorda īpašnieks **Uģis Jocis**, vairāki iepriekšējo gadu medaļnieki **Jānis Razgalis, Kristers Kudlis, Edgars Šumskis, Lauris Lapsa** un arī **Roberts Glazers**. Arī sievietēm uz starta šogad stāsies spēcīgs skrējēju sastāvs: Latvijas rekordiste jūdzes distancē **Austra Ošiņa,** Tokijas olimpisko spēļu dalībniece un 2023. gada jūdzes čempione **Līga Velvere** un **Sibilla Vanadziņa**, kas pērn Latviju šajā distancē un trasē pārstāvēja Pasaules čempionātā skriešanā.

Parīzes olimpisko spēļu jūtīs 11. novembra krastmala pārtaps par Olimpisko ciematu, kur paralēli 200 metru, 400 metru, kā arī 60 metru “Sprinta karaļa un karalienes” un “Happy mazuļiem” distancēm mazie skrējēji varēs izmēģināt olimpiskos sporta veidus un citas aktivitātes.

**19. maijā iespējams jauns rekords pusmaratonā un jauni nacionālie rekordi**

Rimi Rīgas maratonā sīvākā cīņa sagaidāma pusmaratona distancē, kur Pasaules skriešanas čempionāta Rīgā 1. vietas ieguvēja Sebastjana Saves (Sebastian Sawe) uzstādīto rezultātu 59:10 mēģinās pārspēt viņa tautieši: pērnā gada Pasaules čempionāta skriešanā bronzas medaļnieks **Samvels Niamai Mailu** (Samwel Nyamai Mailu), **Solomons Kipčoge** (Solomon Kipchoge) un **Titus Kimutajs Kipkosgejs** (Titus Kimutai Kipkosgei).

Starp pasaules elites dāmām pusmaratona distancē jāizceļ arī vairākas Kenijas un Etiopijas pārstāves: kenijiete **Džūdija Jelegata Kemboi** (Judy Jelagat Kembo), kura šī gada 5. maijā uzstādījusi lielisku personīgo rekordu (65:45), viņai konkurenci sastādīs arī tautietes **Valarija Džemeli** (Valary Jemeli) un etiopiete **Gebru Azmera Hagosa** (Gebru Azmera Hagos).

Apņēmības pilns kļūt par Latvijas čempionu maratonā šogad ir valsts rekordists pusmaratonā un augstvērtīgākā personiskā rekorda īpašnieks starp dalībniekiem no Latvijas **Dmitrijs Serjogins**. Uz starta līnijas stāsies arī 2023. gada Latvijas čempionāta maratonā godalgoto vietu ieguvēji – čempions **Aleksandrs Raščevskis**, vicečempions **Renārs Roze** un bronzas medaļnieks **Kristaps Vējš-Āboliņš**. Maratona distancei reģistrējušies arī vairāki spēcīgi ārvalstu skrējēji – kenijietis Rodžers Maijo (Rodgers Maiyo) pusmaratonā un vairākkārtējs Gruzijas čempions un nacionālā rekorda īpašnieks **Davitijs Karažisvili** (Daviti Kharzishvili).

Savukārt dāmu konkurencē cīnīties par Latvijas čempionāta medaļām ir atgriezušās pērnā gada medaļnieces – zelta godalgas īpašniece **Amanda Krūmiņa**, sudrabu izcīnījusī **Anna Kļučņika** un 2023. gada bronzas medaļas īpašniece **Anita Siliņa**.

Vairāk par šī gada elites skrējējiem var lasīt [**Rimi Rīgas maratona tīmekļvietnē.**](https://rimirigamarathon.com/lv/news/atkal-kupla-skaita-uznemsim-pasaules-un-eiropas-skriesanas-eliti/)

**Komandu kauss saliedē darba kolektīvus**

Uzņēmumu komandas, kuras pieteica vismaz 15 dalībniekus, automātiski kvalificējas Rimi komandu kausa izcīņai. Šogad šādas komandas ir 265, lielāko konkurenci 134 komandu sastāvā sastādot tieši mazo uzņēmumu kategorijā pēc reģistrēto dalībnieku skaita (15–29). Vidējo komandu grupā (30–49 dalībnieku) sacentīsies 77 komandas, savukārt, lielo komandu grupā (50+ dalībnieku) pulcējušies 54 uzņēmumi. Ar vislielāko komandu šogad lepojas maratona galvenais partneris Rimi, dažādās distancēs pulcējot 560 Rimi darbiniekus.

“Priecājamies, ka varam būt daļa no *Rimi* komandu kausa un iedrošināt uzņēmumus iesaistīties un atbalstīt darbinieku vēlmi aktīvi izkustēties un piedalīties Rimi Rīgas maratonā. *Rimi* komandu kausa mērķis ir veicināt veselīgu dzīvesveidu Latvijas uzņēmumu darba kolektīvos, stiprinot komandas garu un darbinieku lojalitāti. Īpaši novērtējam, ka pieteikto komandu skaits ar katru gadu kļūst arvien lielāks. Lai visiem veiksmīgs starts un izdodas sasniegt nospraustos mērķus!” norāda galvenā partnera *Rimi* sabiedrisko attiecību vadītāja **Inga Bite**.

Rimi arī 19. maijā parūpēsies par to, lai ikviens varētu tikt pie foto īpašajā foto stendā, kas automātiski nolasīs katra finišētāja rezultātu, demonstrējot to uz ekrāna. Katru gadu foto stends ir ļoti pieprasīts, tāpēc šogad *Rimi* būs izvietojuši divus šādus stendus.

**Rimi Rīgas maratona Ilgtspējas Manifests mudina dalībniekus veicināt ilgtspēju ikdienas darbībās**

Lai skrējēji ikdienā domātu un rīkotos ilgtspējīgāk, Neste Run for Future programmas ietvaros ikviens dalībnieks aicināts parakstīt Ilgtspējas Manifestu un iegūt digitālo fotoattēlu Rimi Rīgas maratona EXPO laikā. Parakstot manifestu, skrējēji apliecina, ka rīkosies videi draudzīgi ne tikai maratona laikā, bet arī ikdienā.

Pēc skrējiena dalībnieku numurus, piespraudes un somas varēs apmainīt pret Ziemassvētku eglītes stādu Doma laukumā. Savāktais materiāls tiks šķirots, sasmalcināts un izmantots siltumenerģijas ražošanai.

"*Neste* ir viens no ilggadējiem maratona atbalstītājiem virzot šī masu notikuma arvien ilgtspējīgāku norisi ik gadu. Kā pasaules vadošais ilgtspējīgas aviācijas un atjaunojamās dīzeļdegvielas ražotājs, un pionieris atjaunojamo un aprites risinājumu izstrādē polimēriem un ķīmijai, mēs iesaistāmies ar interesantām iniciatīvām, kas uzsver ilgtspējīgu dzīvi, piemēram, eglīšu stādīšanu. Mūs vada mērķis radīt veselīgāku planētu mūsu bērniem," skaidro **Ilze Pērkone**, *Neste* ilgtspējas un mārketinga vadītāja.

**Apbalvos arī stilīgākos**

“Ja tu nepretendē būt par ātrāko skrējēju, tu vienmēr vari būt stilīgākais” – šādi Spice aicina maratonam gatavot stilīgu tērpu, trasē doties košos kostīmos un kāpt uz stila pjedestāla, balvā iegūstot Spices dāvanu kartes.

“Visi, kas būs tērpušies radošos tērpos, aicināti uz apbalvošanu. Esiet radoši, distancē tērpieties košos tērpos un ar savu atraktivitāti ieprieciniet gan citus skrējējus, gan līdzjutējus,” aicina tirdzniecības centra *Spice* un *Spice home* vadītāja Iveta Priedīte.

Apbalvošana “Spices stila pjedestālam” notiks 19. maijā plkst. 15.45 un tērpus vērtēs īpaša maratona žūrija.

Savukārt visu nākamo nedēļu līdz 26. maijam tirdzniecības centrā “Spice” norisināsies medaļu nedēļa. Tajā ar savu finiša medaļu ikviens skrējējs varēs tikt pie patīkamām atlaidēm un izdevīgiem piedāvājumiem dažādos “Spices” veikalos, lai sagatavotos aktīvai vasaras sezonai.

**Skrējējus uzmundrinās enerģiskajā finišā**

Šogad visu 19. maija distanču finišā taps vēl nebijuša mēroga *Elektrum* enerģiskais finišs, kas dos enerģiju un pozitīvas emocijas tik ļoti svarīgajā brīdī – distances pēdējos metros.

“Mēs aicinām ikvienu atbalstītāju nākt līdzi just pazīstamajiem un citiem skrējējiem finiša tribīnē. Tā noteikti būs vislabākā vieta, kur vērot finišu un sniegt tik ļoti nepieciešamo atbalstu skrējējiem. Viens no atbalsta elementiem būs plakāti ar iedvesmojošiem, kā arī smieklīgiem saukļiem, jo skrējējiem būs nepieciešams dažāds uzmundrinājums,” aicina **Dmitrijs Juskovecs**, *Elektrum* pārstāvis un *AS Latvenergo* komercdirektors.

**Pievarēs savas pirmās distances Rimi Rīgas maratonā**

19. maijs būs arī ļoti lieli svētki programmas “Mans pirmais maratons” dalībniekiem: Latvijas ārlietu ministrei **Baibai Bražei**, kinoloģei, fitnesa trenerei **Montai Sofijai Priedei**, arhitektei **Kristai Paulai Leperei**, drošības ekspertam un rezerves karavīram **Tomasam Pildegovičam**, uzņēmējam, digitālā satura veidotājam un golferim **Ingum Rutulim** un vīnzinim un vīna bāra “Vieta” dibinātāju **Jānim Volkinšteinam**.

Viņi 16 nedēļas olimpietes, treneres un garo distanču skrējējas **Ilonas Marheles** vadībā svīda sporta manēžā, stadiona celiņos un vairāku stundu garos skrējienos, lai 19. maijā stātos uz starta līnijas un pirmo reizi skrietu garāko distanci savā mūžā – pusmaratonu vai maratonu.

**Iekļaujošs maratons**

Kopā ar ilggadējo maratona atbalstītāju “Mēness aptieku” šogad Rimi Rīgas maratons īsteno programmu “Iekļaujošs maratons”, kurā sniedz vēl nebijušu atbalstu un iespēju cilvēkiem ar funkcionāliem traucējumiem un viņu asistentiem piedalīties maratonā par simbolisku dalības maksu 2 eiro.

Savām spējām atbilstošai Rimi Rīgas maratona distancei reģistrējušies dalībnieki no organizācijām “Latvijas Reto slimību alianse”, "Mana MS", “Liberated!”, “Sports ikvienam”, “Latvijas Autisma apvienība”, "Saulessvece", "Fonds Kopā" “Rīgas pilsētas Rūpju bērns” un Bērnu un jauniešu para sporta apvienība.

“Iekļaujošs maratons” dalībniekiem katrā distancē paredzēts atsevišķs starta koridors.

**Satiksmes ierobežojumu un trašu šķērsošanas punkti**

Rimi Rīgas maratona nedēļas nogalē, 18. un 19. maijā, pasākuma norises laikā transportlīdzekļu satiksme vairākās galvaspilsētas ielās, kā arī uz tiltiem pār Daugavu būs ierobežota vai slēgta. Svētdien, 19. maijā, spēkā būs būtiskas izmaiņas arī vairākos sabiedriskā transporta maršrutos. Detalizēti ierobežojumi tiks iestrādāti lietotnē Waze, kas piedāvās labākos trases apbraukšanas un šķērsošanas punktus.

Gaidāmo ierobežojumu interaktīvo karti un iespējas šķērsot trasi (tiks nodrošināts sadarbībā ar Valsts un Pašvaldības policiju kritiskākajos punktos) iespējams apskatīt [**šeit**](https://www.google.com/maps/d/u/0/viewer?mid=1-LfV2d99UiknqWClwejI2WxBiHmIKaE&ll=56.95524141319983%2C24.104035249999995&z=13).

**No piektdienas, 17. maija plkst. 20.00 līdz pirmdienas, 20. maija plkst. 6.00** transportlīdzekļu satiksme būs slēgta 11. novembra krastmalas posmā no Akmens tilta līdz Muitas ielai. Tāpat minētajā laika periodā transportlīdzekļu satiksmi slēgs 11. novembra krastmalai piegulošajā, paralēlajā ielā Vecrīgas pusē, posmā no Poļu gātes līdz Jaunielai.

**Sestdien, 18. maijā, īslaicīga satiksmes aizturēšana (9.40 – 11.00) plānota DPD jūdzes norises laikā.** DPD Jūdze jeb 1609 metrus garais skrējiens, kas ir arī Latvijas čempionāts jūdzes skrējienā, plkst. 10.00 startēs pie Latvijas Nacionālā mākslas muzeja, lai jau plkst. 10.30 finišētu Brīvības pieminekļa pakājē un pilnībā atbrīvotu Valdemāra, Lāčplēša un Brīvības ielas. DPD jūdzes skrējiena karti un starta laikus iespējams iepazīt [**šeit**](https://rimirigamarathon.com/lv/distances/).

**Svētdien, 19. maijā, satiksme tiks slēgta un ierobežota maratona, pusmaratona, 10 km un 5 km distanču trasēs pasākuma norises laikā no 6.30 līdz 17.00**, tomēr jāņem vērā, ka nozīmīgi trases posmi, piemēram, Ķīpsala, Slokas, Daugavgrīvas, Brīvības, Pērnavas, Skanstes ielu ierobežojumi tiks atcelti un satiksme atjaunota uzreiz pēc skrējējiem un trases sakopšanas darbu veikšanas. Maratona distances starts apzināti plānots svētdien agri no rīta (plkst. 8.00), lai attālākos trases posmus satiksmei atvērtu pēc iespējas laicīgāk. 19. maija distanču kartes un starta laikus iespējams iepazīt [**šeit**](https://rimirigamarathon.com/lv/distances/).

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Par Rimi Rīgas maratonu:**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2024. gadā Rimi Rīgas maratons norisināsies 18.-19. maijā, kad pasākuma ietvaros būs iespējams izskrieties maratona, pusmaratona, 10km, 5km, DPD jūdzes (1609m) un Olimpiskās bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 60 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *Indexo,* *WESS Motors Toyota*, *Sportland, Nike,* Latvijas Olimpiskā komiteja*.* Partneri  – Bērnu slimnīcas fonds, dabīgais minerālūdens *Mangaļi*, *Garmin, Happy, Mēness aptieka, Science in Sport, Vizulo, Klotiņi & Serģis*, LSFP, LVS, *VSK Noskrien, Rīgas meži* un citi. Mediju partneri – *LTV*, *LSM*.